Mikið hefur borið á því að íbúum landsbyggðarinnar og höfuðborgarsvæðisins sé stillt upp sem tveimur pólum og fleygurinn virðst sífellt rista dýpra . Annars vegar höfum við 101 aumingjana með latte-inn sinn sem eyða helgunum á listasöfnum og hafa aldrei migið í saltan sjó . Hins vegar er það uppáhellingar svolgrandi landsbyggðarlýðurinnsem borðar kjötbúðing á mánudögum og hefur ekkert skynbragð á listir og menningu . Þannig er gefið til kynna að menning og listir eigi ekki erindi á landsbyggðinni , en er það tilfellið ? Borgarbyggð , heimabær minn , er gott dæmi um að menning getur vel blómstrað úti á landi . Það sjáum við það til dæmis í þeim fjölmörgu kórum og leikfélögum sem starfrækt eru í sveitarfélaginu , í frumkvöðlasetrinu Hugheimum , söfnum í sveitarfélaginu , í Vitbrigðum – samtökum fólks í skapandi greinum á Vesturlandi og svo var listahátíðin Plan-B haldin í fyrsta sinn í Borgarnesi á þessu ári sem undirrituð kom að því að skipuleggja . Það hefur margsýnt sig að skapandi einstaklingar geta breytt hrörlegustu hverfum í blómleg svæði sem eru iðandi af mannlífi og sköpunarkrafti . Þetta hafa borgaryfirvöld um allan heim verið að átta sig á og veitt listamönnum vinnuaðstöðu á svæðum sem þarfnast andlitslyftingar . Hefur þetta verið gert , t.d. í Reykjavík , með verkefninu Torg í biðstöðu , þar sem skapandi borgarar taka að sér að hlúa að vannýttum svæðum tímabundið . Seyðisfjörður er annað dæmi um hvernig bær út á landi hefur tekið stakkaskiptum með frumkvæði listamanna og íbúa . Færum okkur út fyrir kassann og verum opin fyrir nýjum hugmyndum ! Auglýsing Það er nauðsynlegt að styðja vel við bak heimamanna sem vilja leggja sitt af mörkum til að bæta og lífga upp á heimabyggðirnar sínar . Við eigum mikinn auð í skapandi og dugmiklu fólki og með auknum stuðningi og betri þjónustu blómstrar menning og nýsköpun á landsbyggðinni . Höfundur er meistaranemi í listfræði og frambjóðandi í flokksvali Samfylkingarinnar í NV-kjördæmi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .